Honderde beset Vrystaat-boer se plaas‘n Foto van die klag wat by die polisie aanhangig gemaak is. Foto: Verskaf. Sowat 600 grondbesetters het Maandagoggend by ŉ plaas net buite Virginia in die Vrystaat opgedaag, veld begin brand en erwe uitgemeet. Kol. Thandi Mbambo, provinsiale polisiewoordvoerder, het gesê die besetters het omstreeks 08:00 by die plaas Christiana, wat aan Andries Pienaar behoort, opgedaag en die veld aan die brand gesteek. “Die boer het die polisie in kennis gestel en lede van die openbare orde-polisie, genoeg om met daardie skare af te reken, is na die toneel ontplooi,” het Mbambo gesê. Mbambo het gesê ‘n aantal mense is in hegtenis geneem op aanklag van betreding ná hulle die pad na Meloding met vullis versper het toe die polisie hulle van die plaas verwyder het. Sy het die situasie as “gespanne” beskryf en gesê die polisie gaan voort om die gebied te monitor. Volgens haar is dit onduidelik van waar die mense afkomstig is, maar is dit moontlik dat hulle van die plaaslike aangrensende Meloding-nedersetting afkomstig is. Johan Terblanché, brandbeskermingsbeampte van die omgewing, het laat Maandagmiddag aan Maroela Media gesê toe hy ŉ uur vantevore weg is by die toneel was die besetters nog daar. “Hulle staan so 200 tot 300 meter uitmekaar. Daar is nog geen strukture opgerig nie, maar ek vermoed hulle gaan dit vanaand kom doen.” Terblanché het gesê tussen 200 en300 ha se goeie rooigrasweiding is afgebrand. Volgens hom het Pienaar ŉ klag van betreding by die polisie aanhangig gemaak alvorens die openbare orde-polisie by die toneel opgedaag het. Daar word beweer ŉ raadslid het die inwoners toestemming gegee om die grond te beset. Volgens Terblanché kon die brand suksesvol bestry word met die hulp van ŉ groepie boere en het hul nuwe brandbane ook gebrand. “Hierdie dinge gaan al hoe meer gebeur en mens moet dit mooi en versigtig hanteer deur die regte wetlike kanale,” het Terblanché gesê.